»Vi skal ikke forsøge at finde en forklaring på terroren«, var statsminister Helle Thorning-Schmidt og DF-formand Kristian Thulesen Dahl enige om i sidste uge, hvortil førstnævnte endda tilføjede: »…nogle mennesker lever bare af at hade os andre«.

Man troede lidt naivt, at man var færdig med at høre den slags bodega-retorik fra en statsleder, med George Bushs exit fra det Hvide Hus i USA i 2009 efter otte lange år, men nej.

At man helt eksplicit og med åbne øjne nægter at lytte til hvad folk, der har forstand på emnet siger, er åbenbart noget man som statsminister vurderer går rent ind hos de danske vælgere i 2015.